Strukturirani tečaj i osposobljavanje pod nazivom "The 4Cs: Creativity, Critical Thinking,

Communication and Collaboration in Schools" u organizaciji Europass Teacher Academy

Autor: Pavle Sivec, učitelj Osnovne škole Višnjevac, Višnjevac

Aktivnost: **Just a minute**!

**Opis aktivnosti**:

Aktivnost "Just a minute!" može poslužiti kao aktivnost za ponavljanje i usvajanje sadržaja ili za razvijanje vještine kreativnog izražavanja. Učenike podijelite u parove, a aktivnost se odvija u četiri kruga.

**Prvi krug**:

Cilj je da u vremenskom roku od jedne minute prvi partner ispriča drugome partneru kratku priču. Tema priče može biti unaprijed zadana ili učenici sami biraju tematiku. Svakako je poželjno naglasiti da priča ne bude preosobna[[1]](#footnote-1) kako bi se izbjeglo dijeljenje intimnih situacija učenika. Nakon što je prvi partner ispričao svoju priču, drugi partner dobiva svoju priliku.

**Primjeri općenitih tema**: godišnja doba, susret s najdražim pjesnikom/glumcem/prijateljem…, nedavno putovanje ili izlet, kako ste proveli praznike, opis sobe/kuće/ulice/grada/škole/učionice…, kako izgleda dan s kućnim ljubimcem/roditeljima/prijateljima/rodbinom…, i brojne druge.

**Pitanja za analizu aktivnosti nakon prvog kruga**:

*Koja vam je bila najveća poteškoća u prvom krugu?*

*Što biste promijenili kada biste ponovo pričali svoju priču?*

*Koliko vam je bilo problematično vremensko ograničenje?*

**Drugi krug**:

Zadatak je isti, samo što sad učenici imaju zadatak primijeniti svoje smjernice kako bi priča koju pričaju bila jasnija. Cilj je da svojoj priči daju strukturu: uvod, razradu i zaključak. Vremensko trajanje kruga je isto, jedna minuta. Nakon što prvi partner završi, drugi partner dobiva svoju priliku.

**Pitanja za analizu aktivnosti nakon drugog kruga**:

*S kojim poteškoćama ste se susreli u drugome krugu?*

*Biste li sad nešto promijenili kada biste ponovo pričali svoju priču?*

*Koliko vam je određivanje strukture vaše priče pomoglo ili odmoglo u drugome krugu?*

*Kakav je sad vaš stav prema vremenskom ograničenju?*

**Treći krug**:

Dolazi do promjene partnera te učenici novom partneru trebaju ispričati priču koju su čuli. Vremensko trajanje ovog kruga se može prilagoditi u dogovoru s učenicima te se vrijeme može smanjiti na 30 ili 45 sekundi ili ostati jedna cijela minuta.

**Pitanja za analizu aktivnosti nakon trećeg kruga**:

*Koliko je promjena partnera utjecala na strukturu vaše priče?*

*Jeste li bili uspješni u prenošenju priče novom partneru?*

*Je li vremensko ograničenje bilo dobro strukturirano ili biste uveli promjene u njega?*

**Četvrti krug**:

Partneri iz trećeg kruga prepričavaju priču koju su čuli kao bajku. U ovom krugu dolazi do primjene kreativnog izražavanja. Vremensko trajanje ovog kruga se može prilagoditi u dogovoru s učenicima te se vrijeme može smanjiti na 30 ili 45 sekundi ili ostati jedna cijela minuta.

**Pitanja za analizu aktivnosti nakon četvrtog kruga**:

*Je li vam pričanje priče kao bajke predstavljalo izazov?*

*Koliko je takav oblik prepričavanja za vas bio izazovan?*

*S kojim poteškoćama ste se susreli u ovome krugu?*

*S obzirom na vašu procjenu, koliko biste rekli da ste uspjeli biti kreativni u prenošenju priče svome partneru?*

*Koliko je vrijeme trajanja kruga bilo optimalno prema vašem iskustvu?*

**Kraj aktivnosti**: Evaluacija same aktivnosti

**Pitanja za evaluaciju**:

*Kakvi su vaši dojmovi o aktivnosti? Ako su pozitivni, pojasnite zašto su pozitivni, a ako su negativni, pojasnite zašto su negativni.*

*Što ste naučili sami o sebi kroz ovu aktivnost?*

*Jeste li naučili nešto novo o vašem partneru odnosno partnerima?*

*Što biste vi promijenili u ovoj aktivnosti kako bi ju unaprijedili?*

**Dodatni prijedlozi u korištenju aktivnosti**:

**Priprema aktivnosti**: Uključite nekoliko primjera tema priča koje bi učenici mogli koristiti kao inspiraciju.

**Vrijeme za refleksiju**: Osigurajte nekoliko minuta nakon svakog kruga kako bi učenici mogli zabilježiti svoje misli prije zajedničke analize.

**Kreativni elementi**: Potaknite učenike da koriste različite pripovjedačke tehnike (dijalozi, opisi emocija) kako bi obogatili svoje priče.

**Poticanje sudjelovanja**: Uključite nagrade ili pohvale za najbolje ispričane priče kako biste motivirali učenike.

1. Cilj aktivnosti nije pružanje psihološke pomoći. Trebalo bi usmjeriti učenike kako osobnim i intimnim pričama u ovoj aktivnosti nije mjesto te ih potaknuti da u slučaju takvih situacija je nužno i potrebno potražiti stručnu pomoć. Zbog toga je primjerenije unaprijed zadati teme za priče kako bi se takve situacije izbjegle. [↑](#footnote-ref-1)